তবে এখানে বিষয়টি শুধু অজ্ঞতার নয়, বরং ইসলামের বিরুদ্ধে দুষমনীর। সে দুষমনীর কারণেই আগ্রহও নেই সিরাতুল মুস্তাকীম চেনায়। ফলে আগ্রহ নাই কোরআনের জ্ঞানার্জনে। যে ব্যক্তি জাপানের শহর টোকিও যেতে চায়, সে কি লন্ডনের পথের খোঁজ নিবে? একই রূপ অবস্থা ইসলামের দুষমনদের। জান্নাতের পথে চলায় তাদের আগ্রহ নেই। পরকালের উপর তাদের বিশ্বাসও নাই। ফলে কেন তারা জান্নাতের পথেকর খোঁজ নিবে? নইলে জাহান্নামে পথ এবং জান্নাতের পথ –এ দুটি ভিন্ন পথ যে একত্রে চলতে পারে না সেটি বুঝে উঠা কি এতই কঠিন? এরা মুসলিম সমাজে নিজেদের ইসলামের অনুসারি রূপে পরিচয় দেয় নিছক অন্যদের ধোকা দেয়ার লক্ষ্যে। মুসলিম সংখ্যাগরিষ্ঠ দেশে ক্ষমতায় টিকে থাকার জন্য সেটি জরুরীও। নিজেদের মুসলিম নাম ও মুসলিম পরিচিতিকে একাজে তারা ঢাল হিসাবে ব্যবহার করে। মহান আল্লাহতায়ালা তাদের সে কপট চরিত্রটি তুলে ধরেছেন সুরা মুনাফিকুনে। সে মুনাফেকিটি আরো সুস্পষ্ট রূপে ধরা পড়ে যখন সেক্যুলারিজম, ন্যাশনালিজম, সোসালিজম ও স্বৈরাচারের পুজারী এবং শরিয়তের প্রচন্ড বিরোধী হয়েও তারা মাঝে মাঝে মাথায় টুপি দেয়, তসবিহ হাতে জনসম্মুখে হাজির হয়, দাড়ি রাখে, হজে যায়, ইফতারের আয়োজন করে, এবং জনসভায় দাঁড়িয়ে “আমিও মুসলিম” রূপে দাবী করে।